Situacija glede širjenja virusa je dinamična in se neprestano spreminja, zato potnike, ki načrtujejo obiske tujih držav, opozarjamo, naj spremljajo stanje v izbrani državi in priporočila glede potovanj na spletnih straneh Ministrstva za zunanje zadeve. Za potovanje v tujino se sicer vsak odloča po lastni presoji, več informacij o priporočilih za potnike najdete na naslednji povezavi.
Na NIJZ opozarjamo na preventivne ukrepe v prostorih z veliko ljudmi (umivanje rok s toplo vodo in milom, razkuževanje rok, izogibanje dotikanju obraza z neumitimi rokami, izogibanje bolnim ljudem). Če potnik zboli v času potovanja, naj se posvetuje z zdravstveno službo na destinaciji. Po vrnitvi v Slovenijo naj potnik 14 dni opazuje svoje zdravstveno stanje. Če zboli z znaki okužbe dihal (vročina, kašelj, težko dihanje), naj se po telefonu posvetuje z zdravnikom in ustrezno navede, kje je bival/potoval. Z zdravnikom se bo dogovoril o potrebnih nadaljnjih ukrepih.